Laura Huhtasaarella (ps) on poikkeuksellinen mahdollisuus nousta presidentti Sauli Niinistön haastajaksi presidentinvaalien toiselle kierrokselle.

Näin tapahtuu, jos Suomessa käy kuten muualla. Sekä Yhdysvaltain että Ranskan presidentinvaaleissa populistiset liikkeet nousivat politiikan keskiöön pelaamalla lehdistöä ja sosiaalista mediaa. Miten tässä onnistuttiin?

Näin toimittaja huiputetaan vaalityöläiseksi

Ensinnäkin perinteisen median taloudellinen ahdinko ajaa julkaisemaan myyvempiä juttuja. Syöttämällä lehdistölle skuuppeja populistinen oikeisto sai mediat käyttöönsä. Populistit tekivät itsestään sellaisen numeron, että sillä myy lehteä kuin lehteä, keltaisesta pinkkiin.

Toiseksi sosiaalinen media mahdollisti sen, että populistinen oikeisto teki perinteisestä mediasta itsensä vihollisen. Puhumalla tyhmiä populistit nostattivat lehdistön ylimielisyyttä ja saivat mediat tekemään näsäviisaita kommentaareja. Tämän jälkeen populisti saattoi syyttää lehteä ajojahdista ja valikoivasta uutisoinnista, mustamaalauksesta.

Sosiaalisessa mediassa populistit haukkuivat toimittajat nimeltä kannattajiensa riepoteltaviksi. Median ja populistien välinen naljailun kierre kiihtyi. Hämmentyneet ja usein tuohtuneet toimittajat kirjoittivat vielä ylimielisemmin. Populisti pääsi esittämään some-virrassa viatonta ajojahdin uhria.

The media is going crazy. They totally distort so many things on purpose. Crimea, nuclear, "the baby" and so much more. Very dishonest! — Donald J. Trump (@realDonaldTrump) 7. elokuuta 2016

Kolmanneksi populistit saivat sosiaalisessa mediassa sekä kannattajansa että vastustajansa jakamaan itseään koskevia vihamielisiä lehtikirjoituksia. Kannattajat jakavat näyttääkseen närkästyksensä ja todistaakseen ajojahdin olemassaolon. Vastustajat halutessaan lähteä herjaamiseen mukaan.

Kun vielä sosiaalisen median algoritmit tukevat julkaisuja, joita on jaettu runsaasti, on vaalityö delegoitu tehokkaasti toimittajien lisäksi myös poliittisille vastustajille.

Ei ole mitään syytä olettaa, etteikö esimerkiksi Laura Huhtasaari ole jo hyötymässä tästä toimivaksi todetusta mediastrategiasta.

Mitä vastuullisen toimittajan ja kansalaisen tulisi tehdä?

Vastuullinen toimittaja, ensinnäkin, ei antaudu tunteidensa vietäväksi. Hän ymmärtää, että ehdokas yrittää ajaa häntä suuttumukseen, reaktiivisuuteen ja ylimielisyyteen.

Toiseksi vastuullinen toimittaja ei luovuta yhdelle ehdokkaalle kohtuuttomasti palstatilaa. Hän on tasapuolinen. Kaikkia populistin edesottamuksia ei tarvitse huomioida, varsinkaan silloin kun hän hakee vain huomiota. Ehkä voi kerätä useampia yhteen kerran viikossa ja miettiä, ovatko ne edes journalistisen huomion arvoisia. Ennen kaikkea vastuullinen toimittaja tekee jokaista populistia käsittelevää juttua kohden vähintään yhden jutun jokaisesta merkittävästä muusta ehdokkaasta.

Kolmanneksi vastuullinen toimittaja ei aliarvioi yhtään ehdokasta. Hän suhtautuu kaikkiin samalla vakavuudella. Vaikka ei jostain ehdokkaasta pitäisikään.

Mitä vastuullisen kansalaisen tulisi tehdä?

Vastuullinen sosiaalisen median käyttäjä tai bloggaaja ei lähde markkinoimaan ehdokasta, jota ei kannata. Jakamalla vastustamastaan ehdokkaasta juttuja, jopa negatiivisia juttuja, luodaan hänelle some-nostetta. Jos Suomen presidentinvaaleissa kannatat Laura Huhtasaarta, jaa niin monta juttua hänestä kuin haluat. Tai jos kannatat Pekka Haavistoa (vihr), jaa hänestä niin monta juttua kuin haluat.

Mutta älä jaa ristiin. Miksi tekisit markkinatyötä Haavistolle, jos et häntä kannata?

Vaaleilla on väliä

Mitä väliä, jos kerran Niinistö voittaa joka tapauksessa?

Presidentinvaalit ovat markkinapaikka poliittisille ideologioille. Siksi pikkupuolueet kuten rkp ja vasemmisto nimeävät ehdokkaita ilman toivoa voittamisesta. Yhdysvaltojen ja Ranskan esimerkki osoittaa, miten taitavalla mediastrategialla yksi liike pystyy keräämään huomiota näkemyksilleen suhteettoman paljon. Tällöin tasapuolisen ja riippumattoman lehdistön työ ei käytännössä toteudu.

Severi Hämäri, FM, on puhetaidon opettaja mm. Kriittisessä korkeakoulussa sekä Faktabaarin toimituskunnan jäsen.

Lue lisää aiheesta: